Ny færge får ønskeplacering i det centrale Aarhus - to muligheder er i spil.

Annonce

Den nye færge på ruten Aarhus-Samsø får noget af en ønskeplacering i Aarhus.

Når den nye Samsøfærge lægger til i Aarhus, bliver det i det inderste bassin. Men endnu er det ikke afgjort, om det bliver ved Dokk 1 eller ved kajen overfor. Foto: Flemming Krogh

Ifølge avisens kilder er der to muligheder i spil: Enten får færgen base i Aarhus ganske tæt ved byens nye vartegn, Dokk 1 - ved åens udmunding inderst i havnebassinet.

Sådan sejles der i dag Det er Samsø Rederi, der i dag står for sejladsen mellem Jylland og Samsø.

Rederiet, der blev dannet i oktober 2014, sejler mellem Hou og Sælvig med den næsten nye færge M/F Samsø med plads til 600 passagerer og 160 personbiler.

Rederiet er ejet af Samsø Kommune.

Kilde: Wikipedia

Eller også kommer kommer færgen til at ligge på modsatte side af selvsamme havnebassin. På det sted, hvor de kanalrundfartsbåde lægger til, som turister og århusianere måske kender fra havnerundfarterne i Aarhus Festuge.

Da området ved Dokk 1 rummer et stort parkeringshus, hvor turister til Samsø nemt kan parkere og hoppe på færgen, synes den placering at være ideel. Desuden kan færgens passagerer nemt komme videre fra eller til færgen fra et stoppested med byens nye letbane.

Det er Aarhus Kommune, som ejer dette areal.

Den anden placering, på den anden side af bassinet, hører under Aarhus Havn. Hvis det ender med at blive færgens endelige afgangsted, får passagererne en smule længere at gå fra området ved Dokk 1.

Ifølge avisens oplysninger er Aarhus Kommune i øjeblikket i gang med at undersøge, om færgen kan placeres på kommunens areal på Dokk1.

»Under alle omstændigheder får vi en placering centralt i Aarhus. Det er vi meget glade for,« siger Hans Christian Hesseldal fra det nye færgeselskabs bestyrelse.

Færgen, der på Samsø får base i Sælvig, som ligger mod vest midt på øen, kommer til at sejle hver dag hele året.

Annonce

Fem daglige afgange

Den nye rute bliver formentligt en konkurrent til Samsø Rederi, som sejler mellem Hou og Sælvig. Dette rederi er ejet af Samsø Kommune.

Den nye passagerfærge får en længere sejlrute end den traditionelle bilfærge på ruten Hov - Sælvig. Men da katamaranfærgen sejler hurtigere, bliver overfartstiden næsten den samme - cirka en time.

»Vi satser på fem daglige dobbeltture i højsæsonen. I mellemsæsonerne bliver der fire daglige dobbelture og om vinteren to daglige dobbeltture,« siger Hans Christian Hesseldal.

Den endelige ruteplan er endnu ikke lavet. Det endelige starttidspunkt er heller ikke fastsat. Der arbejdes stadig på færgen på et værft i Faaborg, og Søfartsstyrelsen har endnu ikke givet de nødvendige tilladelser.

Færgen medtager ikke biler. Som omtalt på forsiden får den plads til omkring 100 passagerer. Til gengæld bliver det muligt at medtage sin cykel.

Folkene bag færgen har arbejdet på projektet i flere år. I begyndelsen drømte man om en nybygget kulfiberfærge. Men det blev for dyrt i første omgang.

I starten satsede initiativtagerne på et projekt til omkring 25 millioner kroner. Siden droslede de lidt ned for ambitionerne og valgte at købe en billigere færge i Norge for at få gang i overfarten. Hvis ruten bliver en succes, vil bestyrelsen så senere investere i en færge, som er skræddersyet til ruten.